宿華嚴院
作者：劉燾
朝代：宋

paragraphs: 夜宿霧山霧，晨茹芝山芝。
年來嗜好衰，但與青山宜。
登臨意未愜，出戶車已脂。
王事有期程，愛山豈余私。
崎嶇田野間，食寢將安之。
天寒未落日，稅駕忽在茲。
二山已陳迹，茲處尤新奇。
翠竹與黄花，一一對山扉。
對景自忘言，若與予心期。
眠雲飽山色，那得困與饑。
山僧喜我來，迎我留新詩。
我有愛山癡，山僧知不知。